Oudpolisieman sit lank ná hy ‘wraak neem’Argieffoto (Foto: James Timothy Peters/Pixabay) ŉ Oudpolisieman is vroeër vandeesweek swaar gestraf nadat hy in 2019 ŉ man voor talle omstanders doodgeskiet het. Die gewese polisieman, wat later ŉ minibustaxi-eienaar geword het, het die moord gepleeg om wraak te neem vir die moord op een van sy vriende vroeër daardie selfde jaar. Thembelani Headman Dlamini (44) is lewenslange tronkstraf opgelê vir moord, asook 40 jaar vir allerlei aanklagte wat wissel van poging tot moord tot afpersing. Natasha Ramkisson-Kara, woordvoerder van die Nasionale Vervolgingsgesag (NVG) in KwaZulu-Natal, sê Dlamini het Dinsdag in die Pietermaritzburg-hooggeregshof verskyn vir sy vonnisoplegging. Die swaar straf is vir ŉ moord op Dlamini se familielid en vennoot nadat dié glo ŉ skietvoorval uitgevoer het waartydens Dlamini beseer en een van sy vriende dood is. “Dlamini het vermoed dat Mmeli Gift Xaba die aanval georkestreer het. Hy het aan talle familielede gesê dat hy wraak sal neem,” sê Ramkisson-Kara. “In September daardie selfde jaar was Xaba by ŉ vulstasie in Harding toe Dlamini hom verskeie kere, voor talle omstanders, geskiet het.” Xaba en die persoon wat saam met hom by die vulstasie was, is na ŉ hospitaal geneem, maar Xaba het aan sy beserings beswyk. Dlamini is kort daarna in hegtenis geneem op aanklagte van moord, poging tot moord en die besit van ŉ ongelisensieerde vuurwapen en ammunisie. Dit het intussen ook aan die lig gekom dat Dlamini later lede van die Bambanani-taxivereniging afgepers en met die dood gedreig het indien hulle hom nie R50 000 betaal nie. Hy wou ook gehad het dat die vereniging hom toelaat om sy taxi’s onder die vereniging se vaandel te bedryf sonder dat hy die aansluitingsfooi van R40 000 hoef te betaal. Hy het voorts die lede aangesê om hom tussen R50 en R100 per taxi per dag te betaal. “Om die lede aan te moedig om die fooie te betaal het hy gewapende mans ingespan om hulle te dreig.” Aanklagte van afpersing is later by die klagstaat gevoeg. Tydens Dlamini se verhoor het die hof getuienis teen hom van talle ooggetuies en lede van die taxivereniging aangehoor. ŉ Slagoffer-impakverslag van die oorledene se ma is ook in die hof voorgelees. “In Xaba se ma se verklaring het sy gesê dat sy sukkel om vrede en berusting oor haar seun se dood te kry, aangesien hy die broodwinner was en sy nou verantwoordelik is vir sy kinders. Sy het bygevoeg dat Xaba se suster weke ná sy dood oorlede is en dat sy nie haar kinders se dood kan verwerk nie.” Die hof het Dlamini lewenslange tronkstraf opgelê vir Xaba se moord, asook vyf jaar vir poging tot moord, 20 jaar vir die besit van ŉ ongelisensieerde vuurwapen en ammunisie en 15 jaar vir afpersing. Die vonnisse sal gelyklopend uitgedien word. Die NVG het die vonnisoplegging verwelkom en al die betrokke owerhede bedank vir hul toewyding tot die saak. “Ons hoop dat die vonnis sal dien as ŉ afskrikmiddel vir mense wat dieselfde soort misdade wil pleeg.”